text: 12 millioner kroner gør banegårde mere handicapvenlige
  13 april 2017 kl. 08.58
   Handicappede og bevægelses-hæmmede rejsende får det snart lettere på jernbanestationerne i Fredericia og Kolding, når der bruges 12 millioner kroner på flere elevatorer og ledelinjer.
  Venstre, Liberal Alliance, Det Konservative Folkeparti og Dansk Folkeparti afsatte i efteråret 50 millioner kroner på Finansloven for 2017 til at gøre stationerne lettere tilgængelige. 
  Pengene er nu fordelt på 12 forskellige projekter med ledelinjer og elevatorer til gavn for en bred gruppe af handicappede og bevægelseshæmmede personer.  Det oplyser Transportministeriet.
  Blandt de 12 stationer er Fredericia og Kolding.
  Fredericia Banegård får ialt knap 11 millioner til to nye elevatorer og ledelinjer, men Kolding får 1,3 millioner kroner til ledelinjer, der skal gøre nemmere for svagtseende at finde frem til perronen og togene.
  Alle projekterne forventes igangsat i løbet af 2017, og Banedanmark regner med, at de fleste allerede vil være på plads og i drift i 2018.
  